રાજકોટ: ભાદરવા સુદ ચોથને તારીખ 13ને ગુરુવારે એટલે કે આજે વિઘ્નહર્તા ગણેશજીના વ્રતનો પ્રારંભ થયો છે. આ વર્ષે વચ્ચે કોઈ ક્ષય તિથિ કે વૃદ્ધિ નહીં આવતી હોવાથી આ વ્રત પૂરા 11 દિવસ ચાલશે. ભાદરવા સુદ ચોથને તારીખ 13થી ભાદરવા સુદ ચૌદસને તારીખ 23 સુધી દાદાની સ્થાપના થશે. આ વર્ષે બપોરે 12.18થી 1.07 દરમિયાન અભિજિત મુહૂર્તમાં ગણેશ સ્થાપના શ્રેષ્ઠ મનાય છે. એક માન્યતા પ્રમાણે ગણેશદાદાનો જન્મ પણ અભિજિત મુહૂર્તમાં થયો હોવાથી આ મુહૂર્તમાં ઘેર ઘેર અને પંડાલમાં ગણેશ સ્થાપના કરવી ઉત્તમ છે. બીજી બાજુ ગણેશચોથના દિવસે સ્વાતિ નક્ષત્રનો સંયોગ પણ વ્રતપૂજા માટે શુભ મનાય છે. શાસ્ત્રી રાજદીપ જોષી જણાવે છે કે સ્થાપના દરમિયાન દરરોજ પૂજા-આરતી તથા સંકટનાશક ગણપતિ સ્તોત્રના પાઠ દરરોજ કરવાથી જીવનમાં આવતા સંકટો દૂર થાય છે. ગણપતિ દાદાને દરરોજ નૈવેધમાં મોદક ધરાવવા અને લાલ ફૂલ ચઢાવવા. ગોળના મોદક ગણેશજીને વધુ પ્રિય છે.